РЕГЛАМЕНТ ЗА ИЗПЪЛНЕНИЕ (ЕС) № 1267/2011 НА КОМИСИЯТА
от 6 декември 2011 година
за изменение на Регламент (ЕО) № 1235/2008 за определяне на подробни правила за прилагането на Регламент (ЕО) № 834/2007 на Съвета по отношение на режима за внос на биологични продукти от трети държави
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 834/2007 на Съвета от 28 юни 2007 г. относно биологичното производство и етикетирането на биологични продукти и за отмяна на Регламент (ЕИО) № 2092/91 (1), и по-специално член 33, параграф 3 и член 38, буква г) от него,
като има предвид, че:
(1)
В член 10 от Регламент (ЕО) № 1235/2008 на Комисията (2) се предвижда Комисията да състави списък на контролните и надзорните органи, компетентни да извършват проверки и да издават сертификати в трети държави за целите на равностойността, и да го публикува в приложение IV към същия регламент.
(2)
Комисията разгледа заявленията за включване в този списък, получени до 31 октомври 2009 г., и взе предвид единствено пълните заявления. Съответните контролни и надзорни органи бяха приканени да представят допълнителна информация в срок от два месеца, за да може Комисията да провери дали са спазили изискванията по член 11 от Регламент (ЕО) № 1235/2008. В списъка от приложение IV към Регламент (ЕО) № 1235/2008 следва да бъдат включени само онези контролни и надзорни органи, за които последващата проверка на цялата получена информация е установила, че са спазили посочените изисквания.
(3)
Поради големия брой заявления от контролни и надзорни органи, за които е поискана допълнителна информация, разглеждането на заявленията и изготвянето на първоначалния списък отне повече време от предвиденото. Предвид натрупания опит държавите-членки следва да получат разрешение да продължат да издават разрешения за внос, които обаче да имат максимален срок на валидност, и да им бъде отпуснат по-дълъг период, през който да могат да издават посочените разрешения.
(4)
В хода на разглеждането на заявленията може да възникнат затруднения във връзка с тълкуването на обстоятелствата, при които даден контролен или надзорен орган може да бъде оттеглен от списъка в съответствие с член 12, параграф 2 от Регламент (ЕО) № 1235/2008. С цел да се избегнат по-нататъшни затруднения е необходимо посочените обстоятелства да бъдат пояснени. Тези пояснения обаче не следва да налагат нови задължения за контролните или надзорните органи.
(5)
Опитът показва, че може да възникнат затруднения при тълкуването на последствията от нередностите или нарушенията, които засягат биологичния статус на даден продукт. Следователно, с цел да се избегнат по-нататъшни затруднения и да се изясни връзката между Регламент (ЕО) № 1235/2008, изменен с настоящия регламент, и останалите действащи разпоредби по отношение на вноса на биологични продукти от трети държави, е необходимо да се отменят задълженията на контролните или надзорните органи на държавите-членки във връзка с неотговарящи на изискванията продукти, внесени в съответствие с член 33, параграф 3 от Регламент (ЕО) № 834/2007. Това пояснение обаче не следва да налага нови задължения за контролните или надзорните органи на държавите-членки.
(6)
С цел да се осигури плавен преход от системата с разрешения на национално равнище към списъка с контролни и надзорни органи, компетентни да извършват проверки и да издават сертификати в трети държави за целите на равностойността, настоящият регламент следва да се прилага от 1 юли 2012 г.
(7)
Следователно Регламент (ЕО) № 1235/2008 следва да бъде съответно изменен.
(8)
Мерките, предвидени в настоящия регламент, са в съответствие със становището на регулаторния Комитет по биологично производство,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 1235/2008 се изменя, както следва:
1)
В член 12 параграф 2 се заменя със следното:
„2. В съответствие с процедурата, посочена в член 37, параграф 2 от Регламент (ЕО) № 834/2007, даден контролен или надзорен орган, или дадено позоваване на конкретна продуктова категория или конкретна трета държава във връзка с този контролен или надзорен орган могат да бъдат оттеглени от списъка, посочен в член 10 от настоящия регламент, в следните случаи:
а)
ако годишният му доклад, посочен в параграф 1, буква б), не бъде получен от Комисията до 31 март;
б)
ако не уведоми своевременно Комисията за промени в техническата си документация;
в)
ако не даде информация на Комисията при разследване на нередност;
г)
ако не вземе подходящи корективни мерки в отговор на открити нередности и нарушения;
д)
ако не даде съгласие за извършване на изисквана от Комисията проверка на място или ако резултатите от проверката на място са незадоволителни поради системно неизпълнение на мерките за контрол;
е)
във всеки друг случай, при който съществува риск потребителят да бъде подведен относно истинската същност на сертифицираните от контролния или надзорния орган продукти.
Ако след искане на Комисията даден контролен или надзорен орган не предприеме подходящи и своевременни мерки в срока, определен от Комисията в зависимост от сериозността на проблема, който по принцип не може да бъде по-кратък от 30 дни, Комисията го оттегля незабавно от списъка в съответствие с процедурата, посочена в член 37, параграф 2 от Регламент (ЕО) № 834/2007. Решението за оттегляне се публикува в Официален вестник на Европейския съюз. Комисията осигурява обществен достъп до променения списък възможно най-скоро и с всички подходящи технически средства, включително публикуване в интернет.“
2)
Член 15 се заменя със следното:
„Член 15
Продукти, неотговарящи на изискванията
1. Без да се засягат мерките или действията, предприети съгласно член 30 от Регламент (ЕО) № 834/2007 и/или Регламент (ЕО) № 889/2008, към допускане за свободно обращение в Съюза на продукти, неотговарящи на изискванията на Регламент (ЕО) № 834/2007, се пристъпва, при условие че от етикета, рекламите и придружаващите документи бъде премахнато указанието за биологичен начин на производство.
2. Без да се засягат мерките или действията, предприемани съгласно член 30 от Регламент (ЕО) № 834/2007, в случай на подозрение за нарушения и нередности при съответствието на продуктите, внесени по член 33, параграф 3 от Регламент (ЕО) № 834/2007, с изискванията, изложени в посочения регламент, вносителят взема всички необходими мерки в съответствие с член 91, параграф 1 от Регламент (ЕО) № 889/2008.
Вносителят и контролният или надзорният орган, издал сертификата за инспекция, посочен в член 13 от настоящия регламент, незабавно уведомява контролните органи, надзорните органи и компетентните органи в съответните държави-членки и в третите държави, участващи в биологичното производство на въпросните продукти и, когато е подходящо, Комисията. Контролният или надзорният орган може да изиска продуктът да не бъде пускан на пазара с указания за биологичния метод на производство, докато съмненията не бъдат премахнати по удовлетворителен начин с помощта на информацията, получена от оператора или от други източници.
3. Без да се засягат мерките или действията, предприемани съгласно член 30 от Регламент (ЕО) № 834/2007, когато даден контролен или надзорен орган в държава-членка или трета държава има основателно подозрение за нарушения или нередности при съответствието на продуктите, внесени по член 33, параграф 3 от Регламент (ЕО) № 834/2007, с изискванията, изложени в посочения регламент, той взема всички необходими мерки в съответствие с член 91, параграф 2 от Регламент (ЕО) № 889/2008 и незабавно уведомява контролните органи, надзорните органи и компетентните органи в съответните държави-членки и в третите държави, участващи в биологичното производство на въпросните продукти, както и Комисията.“
3)
Член 19 се изменя, както следва:
а)
в параграф 1 третата алинея се заменя със следното:
„Разрешенията са валидни най-много 12 месеца след издаването им, освен онези разрешения, които вече са били издадени за по-дълъг период преди 1 юли 2012 г.“;
б)
параграф 4 се заменя със следното:
„4. След 1 юли 2013 г. държавите-членки спират да издават посочените в параграф 1 от настоящия член разрешения, освен ако:
-
въпросните внасяни продукти са стоки, чието биологично производство в третата държава е било следено от контролен или надзорен орган, който не е включен в изготвения съгласно член 10 списък; или
-
въпросните внасяни продукти са стоки, чието биологично производство в третата държава е било следено от контролен или надзорен орган, който е включен в изготвения съгласно член 10 списък, но стоките не принадлежат към нито една от продуктовите категории, изброени в приложение IV, по отношение на контролния или надзорния орган за тази трета държава.“;
в)
в параграф 5 „1 януари 2013 г.“ се заменя с „1 юли 2014 г.“
4)
Приложение IV се заменя с текста, представен в приложението към настоящия регламент.
Член 2
Настоящият регламент влиза в сила на седмия ден след публикуването му в Официален вестник на Европейския съюз.
Той се прилага от 1 юли 2012 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 6 декември 2011 година.